Composició i règim de funcionament de la Comissió Interdepartamental del Canvi Climàtic
Fons Climàtic i Comissió del Fons Climàtic
Finançament i gestió del Fons Climàtic
Composició de la Comissió del Fons Climàtic.
Funcions de la Comissió del Fons Climàtic.
Règim de funcionament de la Comissió del Fons Climàtic.
Règim de les sessions de la Comissió del Fons Climàtic
L'Estatut d'autonomia de Catalunya en el seu article 144.1 atribueix a la Generalitat la competència compartida en matèria de medi ambient i la competència per a l'establiment de normes addicionals de protecció, que inclou, entre d'altres, la regulació del règim d'autorització i seguiment de l'emissió de gasos amb efecte d'hivernacle i la regulació de l'ambient atmosfèric i de les seves diverses classes de contaminació.
Per la seva part, l'article 203.1 estableix que la Generalitat té capacitat per establir l'afectació dels seus recursos a les finalitats de despesa que decideixi lliurement i l'article 150 atribueix a la Generalitat la competència exclusiva, en matèria d'organització de la seva Administració, sobre l'estructura, la regulació dels òrgans i directius públics, el funcionament i l'articulació territorial, i les diverses modalitats organitzatives i instrumentals per a l'actuació administrativa.
La Comissió Interdepartamental del Canvi Climàtic es va crear mitjançant el Decret 573/2006, de 19 de desembre, de reestructuració parcial del Departament de Medi Ambient i Habitatge i sota la dependència d'aquell Departament, amb el propòsit que fos l'òrgan de coordinació i d'impuls de l'acció de Govern en la lluita contra el canvi climàtic.
La composició i les funcions de la Comissió s'han establert per l'Acord del Govern de 13 de febrer de 2007, l'Acord GOV/145/2011, de 18 d'octubre i l'Acord GOV/84/2016, de 21 de juny.
Actualment, la Comissió Interdepartamental del Canvi Climàtic es regula a l'article 30 de la Llei 16/2017, de l'1 d'agost, del canvi climàtic, en el qual s'estableixen la seva naturalesa, la seva adscripció al departament competent en matèria de canvi climàtic i les seves funcions.
L'article 30.3 preveu que la composició i el règim de funcionament de la Comissió Interdepartamental del Canvi Climàtic s'han de determinar per reglament.
La Llei 4/2017, del 28 de març, de pressupostos de la Generalitat de Catalunya per al 2017, en la seva disposició addicional novena, va crear el Fons de lluita contra el canvi climàtic.
Aquest Fons es dotava, com a mínim, amb el 25 % dels ingressos obtinguts, en cas que s'aprovés, a través de l'impost sobre les emissions de diòxid de carboni (CO 2 ) dels vehicles de tracció mecànica amb la finalitat d'impulsar actuacions relacionades amb la lluita contra el canvi climàtic.
Posteriorment, la Llei 16/2017, de l'1 d'agost, del canvi climàtic, va modificar el nom i la regulació del Fons creat per la Llei 4/2017, de 28 de març.
En la nova redacció el Fons passa a dir-se Fons Climàtic i es dota amb el 50 % dels ingressos obtinguts amb l'impost sobre les emissions de CO 2 dels vehicles de tracció mecànica, que es crea a la mateixa Llei 16/2017.
Així mateix, la Llei 16/2017, de l'1 d'agost, regula alguns aspectes bàsics del Fons Climàtic com són el seu caràcter públic i sense personalitat jurídica, l'origen dels recursos que el poden nodrir, les actuacions que es poden impulsar al seu càrrec.
La mateixa Llei estableix que correspon a la Comissió Interdepartamental del Canvi Climàtic l'establiment de les prioritats d'actuació i el repartiment corresponent atenent les disponibilitats econòmiques del Fons, la planificació sectorial i l'anàlisi cost-eficiència.
La disposició final cinquena de la Llei 16/2017, de l'1 d'agost, del canvi climàtic, estableix que, en el termini d'un any des de l'aprovació d'aquesta Llei, el Govern ha d'establir per reglament el funcionament del Fons Climàtic.
Per tant, atesos els vincles entre la Comissió Interdepartamental del Canvi Climàtic i el Fons Climàtic, i atès que en ambdós casos la Llei 16/2017, de l'1 d'agost, del canvi climàtic, estableix l'obligació d'un desenvolupament reglamentari, es considera adient dur a terme aquest desenvolupament en un únic decret, la qual cosa redundarà en una millor coherència, claredat i simplicitat.
Aquest Decret s'inclou en el Pla normatiu de l'Administració de la Generalitat de Catalunya per als anys 2019-2020, s'ha tramitat d'acord amb la Llei 26/2010, de 3 d'agost, del règim jurídic i de procediment de les administracions públiques de Catalunya, i amb la Llei 19/2014, de 29 de desembre de transparència, accés a la informació pública i bon govern i s'ajusta als principis de bona regulació previstos a l'article 62 de la Llei 19/2014, de 29 de desembre, i a l'article 129 de la Llei 39/2015, d'1 d'octubre, del procediment administratiu comú de les administracions públiques, segons els quals, en l'exercici de la potestat reglamentària les administracions públiques han d'actuar d'acord amb els principis de necessitat, eficàcia, proporcionalitat, seguretat jurídica, transparència i eficiència.
D'acord amb els principis de necessitat i eficàcia, les disposicions d'aquest Decret estan justificades per la necessitat de donar compliment al mandat legal consistent a desenvolupar la composició i el règim de funcionament de la Comissió Interdepartamental del Canvi Climàtic i el règim de funcionament del Fons Climàtic; la regulació, d'acord amb el principi de proporcionalitat, conté les previsions imprescindibles per atendre la necessitat que s'ha de cobrir amb la norma; la potestat reglamentària s'exerceix de manera coherent amb la resta de l'ordenament jurídic, atenent el principi de seguretat jurídica; en aplicació del principi de transparència, l'Administració de la Generalitat de Catalunya possibilita l'accés senzill, universal i actualitzat a la normativa en vigor i als documents propis del seu procés d'elaboració i, finalment, en aplicació del principi d'eficiència, aquest Decret permet racionalitzar la gestió dels recursos que integren el Fons Climàtic.
1.1 La Comissió Interdepartamental del Canvi Climàtic té la composició següent:
a) La presidència, que correspon al conseller o consellera del departament competent en matèria de canvi climàtic.
b) La vicepresidència, que correspon a una persona del departament competent en matèria de canvi climàtic, amb rang orgànic de secretari o secretària general, designat/da pel conseller o consellera.
c) Disset vocalies, que corresponen a persones que ocupen càrrecs amb rang orgànic mínim de director o directora general, dels departaments competents en les matèries següents:
Les vocalies són nomenades pel conseller o consellera del departament competent en matèria de canvi climàtic.
Les vocalies que representen altres departaments es nomenen a proposta del conseller o consellera del departament corresponent.
El nomenament també ha d'incloure les persones suplents per als casos de vacant, absència, malaltia o qualsevol altra causa justificada.
Les persones suplents han d'ocupar càrrecs amb rang orgànic de sub-direcció general o de servei, o han de ser titulars d'un lloc assimilat a efectes retributius.
D'acord amb els temes a tractar, poden ser convidades a participar-hi persones representants d'altres àmbits competencials dels departaments de la Generalitat.
d) La secretaria, que assisteix a les reunions amb veu i sense vot, correspon al o la cap de l'Oficina Catalana del Canvi Climàtic.
En cas de vacant, absència, malaltia o qualsevol altra causa justificada, exerceix la secretaria la persona adscrita a l'Oficina Catalana del Canvi Climàtic designada pel seu o la seva cap.
1.2 La durada del mandat de les vocalies de la Comissió és de quatre anys renovables.
2.1 La Comissió Interdepartamental del Canvi Climàtic es reuneix, com a mínim, un cop l'any.
2.2 L'assistència a les sessions de la Comissió Interdepartamental del Canvi Climàtic no genera cap dret econòmic als seus membres, ni tampoc es percep cap indemnització en concepte d'assistència o dietes.
2.3 La Comissió Interdepartamental del Canvi Climàtic pot crear els grups de treball que consideri convenients, als quals, a més de representants dels diferents departaments amb representació a la Comissió, es poden convidar experts tant de la Generalitat com d'altres organismes públics o privats que, pel seu coneixement, puguin ser rellevants per als temes subjectes a estudi.
Aquests grups de treball poden tenir caràcter permanent o temporal.
2.4 L'Oficina Catalana del Canvi Climàtic aporta el suport tècnic i administratiu necessari a la Comissió Interdepartamental del Canvi Climàtic i als seus grups de treball per al desenvolupament de les seves funcions.
2.5 El funcionament de la Comissió Interdepartamental del Canvi Climàtic es regeix per les disposicions d'aquest Decret i, amb caràcter supletori, per la normativa aplicable als òrgans col·legiats de l'Administració de la Generalitat.
3.1 Les sessions de la Comissió Interdepartamental del Canvi Climàtic es desenvolupen, en general, de forma presencial, sens perjudici que també puguin ser dutes a terme amb mitjans telemàtics.
3.2 Les sessions han de ser convocades per la persona titular de la presidència amb una antelació mínima de quinze dies.
En cas d'urgència, degudament justificada en la mateixa convocatòria, es poden convocar amb una antelació mínima de cinc dies.
3.3 La convocatòria de les sessions presencials ha d'especificar l'hora d'inici i d'acabament.
En tot cas, no poden ser iniciades més enllà de les 16.00 h, ni acabades més enllà de les 18.00 h.
3.4 La convocatòria de les sessions i totes les notificacions i comunicacions derivades del funcionament de la Comissió s'efectuen per mitjans electrònics.
4.1 El Fons Climàtic està dotat amb els ingressos previstos a la Llei 16/2017, de l'1 d'agost, del canvi climàtic, i destina els seus recursos econòmics a projectes o actuacions de mitigació i adaptació al canvi climàtic, tal com estableix l'article 51.2 de la Llei esmentada.
4.2 L'establiment de les prioritats d'actuació del Fons Climàtic correspon a la Comissió Interdepartamental del Canvi Climàtic, amb l'assistència tècnica de la Comissió del Fons Climàtic que es preveu a l'apartat 6.
4.3 D'acord amb el que preveu l'article 30.2.e i 51.4 de la Llei 16/2017, de l'1 d'agost, del canvi climàtic, l'establiment de les prioritats d'actuació del Fons Climàtic s'ha de prendre atenent la disponibilitat econòmica, la planificació sectorial i l'anàlisi cost-eficiència.
Per tal d'aplicar els criteris indicats, la Comissió del Fons Climàtic ha de facilitar a la Comissió Interdepartamental del Canvi Climàtic la informació tècnica de base en matèria de planificació sectorial vigent, l'anàlisi cost-eficiència, les emissions de gasos amb efecte d'hivernacle i l'anàlisi de vulnerabilitat dels diferents sectors i sistemes.
L'anàlisi cost-eficiència ha de ser motivada i justificada basant-se en els criteris següents:
a) Potencial de reducció d'emissions de gasos amb efecte d'hivernacle.
b) Potencial de reducció de la vulnerabilitat davant els impactes del canvi climàtic.
e) La identificació de barreres financeres, tecnològiques o d'altre tipus que puguin ser un obstacle per a l'assoliment dels objectius establerts a la Llei 16/2017, de l'1 d'agost, del canvi climàtic.
4.4 No es poden finançar amb càrrec al Fons Climàtic actuacions adreçades al compliment de les obligacions exigibles en la normativa vigent quan el beneficiari té la consideració d'empresa que realitza una activitat econòmica o aquelles que puguin suposar una subvenció o aportació considerada com a ajut d'Estat.
4.5 L'activitat del Fons es pot associar amb altres instruments públics i privats per al finançament de projectes.
4.6 La gestió executiva, el control i el seguiment dels recursos del Fons Climàtic corresponen a la Comissió del Fons Climàtic, òrgan adscrit a la direcció general competent en matèria de canvi climàtic i que dona suport a la Comissió Interdepartamental del Canvi Climàtic en aquest àmbit.
La Comissió del Fons Climàtic té la composició, les funcions i el règim de funcionament que s'estableixen en els articles següents.
5.1 La Comissió del Fons Climàtic té la composició següent:
a) La presidència, que correspon al director o directora general competent en matèria de canvi climàtic.
b) La vicepresidència, que correspon al o la cap de l'Oficina Catalana del Canvi Climàtic.
c) Una vocalia en representació de l'Oficina Catalana del Canvi Climàtic, designada pel director o directora general competent en matèria de canvi climàtic.
d) Set vocalies, que corresponen a persones en representació dels departaments competents en les matèries següents:
e) La secretaria correspon a una persona adscrita a la direcció general competent en matèria de canvi climàtic, amb veu, però sense vot.
Les persones que ocupen les vocalies previstes a la lletra d) i les persones suplents en cas d'absència, vacant, malaltia o qualsevol altra causa justificada han de tenir rang orgànic mínim de sub-direcció general o cap de servei o assimilat, a efectes retributius.
La seva designació correspon al conseller o consellera del departament competent en matèria de canvi climàtic, a proposta dels consellers dels departaments als quals representen, respecte de les matèries que no són competència del departament competent en matèria de canvi climàtic.
5.2 La durada del mandat de les vocalies de la Comissió del Fons Climàtic és de quatre anys renovables.
Són funcions de la Comissió del Fons Climàtic:
a) Assistir a la Comissió Interdepartamental del Canvi Climàtic en la seva funció d'establiment de prioritats d'actuació del Fons Climàtic, d'acord amb el que preveu l'article 4.3.
b) Decidir els mecanismes i procediments jurídics i administratius idonis per destinar els recursos del Fons a les actuacions concretes que donin compliment a les directrius establertes per la Comissió Interdepartamental del Canvi Climàtic.
c) Controlar l'aplicació dels recursos del Fons Climàtic.
d) Elaborar una memòria anual de les actuacions desenvolupades pel Fons Climàtic i informar dels resultats obtinguts a la Comissió Interdepartamental del Canvi Climàtic.
e) Qualsevol altra que sigui necessària per complir els seus objectius.
7.1 La Comissió del Fons Climàtic s'ha de reunir trimestralment amb caràcter ordinari i sempre que ho determini la seva presidència.
7.2 L'assistència a les sessions de la Comissió no genera cap dret econòmic als seus membres, els quals tampoc no perceben sota cap concepte indemnitzacions d'assistència o dietes.
7.3 L'Oficina Catalana del Canvi Climàtic presta el suport tècnic administratiu i logístic necessari per al funcionament de la Comissió.
7.4 El funcionament de la Comissió es regeix per les disposicions d'aquest Decret i, amb caràcter supletori, per la normativa reguladora dels òrgans col·legiats de l'Administració de la Generalitat.
8.1 Les sessions es desenvolupen, en general, de forma presencial, sens perjudici que també puguin ser dutes a terme amb mitjans telemàtics.
8.2 Les sessions han de ser convocades per la persona titular de la presidència amb una antelació mínima d'una setmana.
En cas d'urgència, degudament justificada en la mateixa convocatòria, es poden convocar amb una antelació mínima de tres dies.
8.3 La convocatòria de les sessions presencials ha d'especificar l'hora d'inici i d'acabament.
En tot cas, no poden ser iniciades més enllà de les 16.00 h ni acabades més enllà de les 18.00 h.
8.4 La convocatòria de les sessions i totes les comunicacions derivades del funcionament de la Comissió del Fons Climàtic s'efectuen per mitjans electrònics.
Aquest Decret entra en vigor als vint dies de la seva publicació en el Diari Oficial de la Generalitat de Catalunya.
Barcelona, 18 de febrer de 2020